B. Bugár, podpredseda NR SR: (2004-02-03):
Teraz nasleduje druhé čítanie o vládnom návrhu zákona, ktorým sa mení a dopĺňa zákon Národnej rady Slovenskej republiky č. 379/1996 Z. z. o Fonde na podporu zahraničného obchodu v znení neskorších predpisov . Vládny návrh zákona ste dostali pred prvým čítaním ako tlač 456. Spoločnú správu máte v tlači pod č. 456a. Prosím teraz pána podpredsedu vlády a ministra hospodárstva Slovenskej republiky Pavla Ruska, aby vládny návrh zákona odôvodnil. Nech sa páči. P. Rusko, podpredseda vlády a minister hospodárstva SR: Ďakujem pekne, pán predsedajúci, za slovo. Vážené dámy, vážení páni, dovoľte, aby som vám predložil v rámci druhého čítania vládny návrh zákona, ktorým sa mení a dopĺňa zákon Národnej rady Slovenskej republiky o Fonde na podporu zahraničného obchodu v znení neskorších predpisov, ktorý bol vypracovaný na základe Plánu legislatívnych úloh vlády Slovenskej republiky na rok 2003. Hlavným zámerom predloženého návrhu zákona je v súlade s Programovým vyhlásením vlády Slovenskej republiky odstránenie viackoľajnosti a sprehľadnenie financovania podpory exportu. Na to je potrebné postupne ukončiť činnosť Fondu na podporu zahraničného obchodu a jeho hlavné aktivity presunúť do existujúcej štátnej príspevkovej organizácie zriadenej Ministerstvom hospodárstva Slovenskej republiky Slovenskej agentúry na rozvoj investícií a obchodu. Táto agentúra bude zároveň plniť úlohy pri uskutočňovaní štátnej politiky informatizácie spoločnosti v oblasti elektronického obchodu, bude implementačnou jednotkou Slovenskej republiky na čerpanie zdrojov predvstupových a štrukturálnych fondov Európskej únie zameraných na podporu rozvoja obchodu a investícií v Slovenskej republike, odbornou organizáciou na prípravu, administrovanie vládnych programov a posudzovanie individuálnych žiadostí zameraných na podporu obchodu a rozvoj investícií do hospodárstva Slovenskej republiky. Predložený návrh zákona predstavuje prvú etapu riešenia tohto zámeru a má umožniť prenájom a prevod majetku, najmä informačnej techniky a informačnej technológie, z majetku Fondu na podporu zahraničného obchodu na Ministerstvo hospodárstva Slovenskej republiky a Slovenskú agentúru pre rozvoj investícií a obchodu na základe rozhodnutia Správnej rady Fondu na podporu zahraničného obchodu. Tento prenájom a prevod majetku z Fondu na podporu zahraničného obchodu na ministerstvo hospodárstva a SARIO sa uskutoční za odplatu vzhľadom na to, že bol nadobudnutý zo zdrojov poskytnutých od podnikateľov, v rokoch 1996 – 1999 povinné príspevky za vývoz a dovoz tovaru vo výške 0,1 % z hodnoty dovážaného a vyvážaného tovaru a neskôr od roku 1999 ako dobrovoľné príspevky do fondu od vývozcov a dovozcov. Predložený návrh zákona je v súlade s Ústavou Slovenskej republiky a jej medzinárodnými záväzkami. Jeho prijatím nevznikajú žiadne požiadavky na štátny rozpočet. Uvedený vládny návrh zákona bol v zmysle uznesenia Národnej rady prerokovaný v ústavnoprávnom výbore, vo výbore pre financie, rozpočet a menu a v gestorskom výbore pre hospodárstvo, privatizáciu a podnikanie. V uvedených výboroch boli prijaté dva pozmeňujúce návrhy. Pozmeňujúci návrh k nadobudnutiu účinnosti zákona od 1. apríla 2004 v mene predkladateľa akceptujem. K druhému pozmeňujúcemu návrhu, ktorý sa týka vypustenia bodu 3 v čl. I návrhu zákona, si dovoľujem uviesť, že navrhované zvýšenie limitu výdavkov na činnosť sekretariátu fondu z pôvodných 5 % na 15 % ročných príjmov fondu neznamená zvýšenie výdavkov v absolútnom vyjadrení v korunách, pretože príjmy fondu, t. j. finančné prostriedky získané za prenájom alebo prevod hmotného a nehmotného majetku v predchádzajúcich rokoch klesali a prenájmom a prevodom majetku na ministerstvo hospodárstva a SARIO sa budú postupne až do ukončenia činnosti Fondu na podporu zahraničného obchodu, ktorý sa predpokladá k 1. 5. 2004, naďalej znižovať. Pritom z týchto prostriedkov na činnosť sekretariátu fondu sa uhradia všetky náklady spojené s ukončením činnosti fondu, mimoriadna inventarizácia majetku, mimoriadna účtovná závierka a náklady na právne služby spojené s ukončením činnosti fondu. Vážený pán predseda, vážené pani poslankyne, vážení páni poslanci, na základe uvedených skutočností si vás dovoľujem požiadať o podporu a schválenie vládneho návrhu zákona vrátane ustanovenia o zvýšení limitu výdavkov na činnosť sekretariátu fondu z pôvodných 5 na 15 % z ročných príjmov fondu, pretože v absolútnom čísle je toto číslo alebo táto suma takmer identická. Ďakujem za vašu pozornosť.